### NN 151/2025 (15.12.2025.), Zakon o izmjenama i dopunama Zakona o računovodstvu

HRVATSKI SABOR

2254

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O RAČUNOVODSTVU

Proglašavam Zakon o izmjenama i dopunama Zakona o računovodstvu, koji je Hrvatski sabor donio na sjednici 5. prosinca 2025.

Klasa: 011-02/25-02/99
 Urbroj: 71-10-01/1-25-2
 Zagreb, 9. prosinca 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O RAČUNOVODSTVU

Članak 1.

U Zakonu o računovodstvu (»Narodne novine« br. 85/24. i 145/24.) u članku 2. stavku 1. točki 7. na kraju rečenice briše se točka.

Iza točke 7. dodaje se točka 8. koja glasi:

»8. Direktiva (EU) 2025/794 Europskog parlamenta i Vijeća od 14. travnja 2025. o izmjeni direktiva (EU) 2022/2464 i (EU) 2024/1760 u pogledu datuma od kojih države članice moraju primjenjivati određene zahtjeve za korporativno izvješćivanje o održivosti i dubinsku analizu za održivo poslovanje (Tekst značajan za EGP) (SL L, 2025/794, 16. 4. 2025.).«.

Članak 2.

U članku 10. stavku 2. točke 3. i 4. mijenjaju se i glase:

»3. isprave na temelju kojih su podaci uneseni u dnevnik i glavnu knjigu – najmanje 11 godina, osim ako nije drukčije propisano zakonom kojim se uređuje fiskalizacija

4. isprave na temelju kojih su podaci uneseni u pomoćne knjige – najmanje 11 godina, osim ako nije drukčije propisano zakonom kojim se uređuje fiskalizacija.«.

Članak 3.

U članku 47. stavci 2., 3. i 4. mijenjaju se i glase:

»(2) Poduzetnik iz stavka 1. ovoga članka koji je obveznik sastavljanja godišnjeg izvještaja u skladu s člankom 21. ovoga Zakona dostavlja Financijskoj agenciji radi javne objave potpuni i točan:

1. godišnji izvještaj, revizorski izvještaj, ako njegovi godišnji financijski izvještaji podliježu zakonskoj reviziji u skladu s člankom 20. ovoga Zakona, te izvještaj o provjeri izvještaja o održivosti, ako je obveznik izvještavanja o održivosti u skladu s člankom 29. ovoga Zakona

2. konsolidirani godišnji izvještaj, revizorski izvještaj, ako njegovi godišnji konsolidirani financijski izvještaji podliježu zakonskoj reviziji u skladu s člankom 20. ovoga Zakona i ako je obveznik konsolidacije u skladu s odredbama ovoga Zakona, te izvještaj o provjeri izvještaja o održivosti, ako je obveznik izvještavanja o održivosti na konsolidiranoj osnovi u skladu s člankom 32. ovoga Zakona.

(3) Poduzetnik iz stavka 1. ovoga članka koji nije obveznik sastavljanja godišnjeg izvještaja u skladu s člankom 21. ovoga Zakona dostavlja Financijskoj agenciji radi javne objave potpune i točne:

1. godišnje financijske izvještaje i revizorski izvještaj, ako njegovi godišnji financijski izvještaji podliježu zakonskoj reviziji u skladu s člankom 20. ovoga Zakona

2. godišnje konsolidirane financijske izvještaje i revizorski izvještaj, ako njegovi godišnji financijski izvještaji podliježu zakonskoj reviziji u skladu s člankom 20. ovoga Zakona i ako je obveznik konsolidacije u skladu s odredbama ovoga Zakona.

(4) Poduzetnik iz stavka 1. ovoga članka, uz izvještaje iz stavaka 2. i 3. ovoga članka, dužan je Financijskoj agenciji dostaviti i odluku o utvrđivanju godišnjih financijskih izvještaja te odluku o upotrebi dobiti ili pokriću gubitka, s time da se, u slučaju da odluka o upotrebi dobiti ili pokriću gubitka nije usvojena do isteka roka za javnu objavu iz stavka 5. ovoga članka, dostavlja prijedlog odluke o upotrebi dobiti ili pokriću gubitka u roku za javnu objavu, a usvojenu odluku po održavanju glavne skupštine.«.

U stavku 10. točka 2. mijenja se i glasi:

»2. godišnje financijske izvještaje i revizorski izvještaj, ako njegovi godišnji financijski izvještaji podliježu zakonskoj reviziji u skladu s člankom 20. ovoga Zakona, osim ako drugim propisima nije određeno drukčije.«.

Članak 4.

U članku 51. stavku 4. točka 7. mijenja se i glasi:

»7. odluka o upotrebi dobiti ili pokriću gubitka«.

U stavku 6. točka 6. mijenja se i glasi:

»6. odluku o upotrebi dobiti ili pokriću gubitka«.

Članak 5.

U članku 56. stavku 2. iza riječi: »tim poduzetnicima,« dodaju se riječi: »i to na način propisan zakonima kojima se uređuje poslovanje tih poduzetnika,«.

PRIJELAZNE I ZAVRŠNE ODREDBE

Članak 6.

U Zakonu o računovodstvu (»Narodne novine« br. 85/24.) u članku 70. stavku 1. točki 2. u uvodnoj rečenici riječi: »1. siječnja 2025.« zamjenjuju se riječima: »1. siječnja 2027.«.

U točki 3. u uvodnoj rečenici riječi: »1. siječnja 2026.« zamjenjuju se riječima: »1. siječnja 2028.«.

Iza stavka 2. dodaje se stavak 3. koji glasi:

»(3) Poduzetnik iz stavka 1. točke 1. ovoga članka koji tijekom poslovne godine 2025. ili 2026. postane subjekt od javnog interesa, ne podliježe obvezi izvještavanja o održivosti za tu poslovnu godinu.«.

Članak 7.

U Zakonu o računovodstvu (»Narodne novine« br. 85/24.) u članku 74. stavku 2. riječi: »1. siječnja 2026.« zamjenjuju se riječima: »1. siječnja 2028.«.

U stavku 4. riječi: »1. siječnja 2026. i poslovnu godinu 2026.« zamjenjuju se riječima: »1. siječnja 2028. i poslovnu godinu 2028.«.

U stavku 7. točki 1. riječi: »1. siječnja 2026.« zamjenjuju se riječima: »30. lipnja 2027.«.

U točki 3. riječi: »1. siječnja 2026.« zamjenjuju se riječima: »30. lipnja 2027.«.

U stavku 9. riječi: »30. lipnja 2026.« zamjenjuju se riječima: »1. siječnja 2028.«.

Članak 8.

U Zakonu o računovodstvu (»Narodne novine« br. 85/24.) u članku 77. stavku 1. riječi: »30. lipnja 2026.« zamjenjuju se riječima: »1. siječnja 2028.«.

Članak 9.

Ovaj Zakon objavit će se u »Narodnim novinama«, a stupa na snagu 31. prosinca 2025.

Klasa: 022-02/25-01/114

Zagreb, 5. prosinca 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.